钦定古今图书集成/明伦汇编/氏族典/第218卷 > 罗绮
## 钦定古今图书集成/明伦汇编/氏族典/第218卷 > 罗绮

按《明外史罗绮传》：“绮，磁州人。宣德五年进士。授御史，
有能名。正统中，参赞宁夏军务，逾年当代还，军民请
命复任。寻擢大理右寺丞，劾指挥任信、总兵黄真。信
真倚王振势讦绮，且言绮詈宦官为老奴，以激怒振。
振大怒，令马顺锻炼成狱，谪戍辽东。景帝立，用金濂
荐，召复故官，进右少卿，副李实使瓦剌。上皇驾还，以”
劳擢刑部左侍郎。已，代寇深镇松潘。在镇七年，威名
甚震。天顺初，召为左副都御史。御史张鹏、杨瑄劾石
亨，亨谓绮与右都御史耿九畴使之，并下狱，降广西
参政。绮未赴，会磁州同知龙约自京还，与绮言天子
仍宠宦官。绮微笑云：“朝廷失政，致吾辈降黜。”怨家告
之。帝大怒，立捕下吏，籍其家。坐死，家属戍边，妇女没
入浣衣局。《宪宗》立，赦为民，还其资产。